ສະຫະລັດ ສະແດງຄວາມເປັນຫ່ວງ ກ່ຽວກັບນາຍໝໍ ທີ່ປາກິສຖານຈັບ
ລັດຖະມົນຕີກະຊວງປ້ອງກັນປະເທດສະຫະລັດ ສະແດງຄວາມເປັນຫ່ວງ ກ່ຽວກັບການປະຕິບັດຕໍ່ນາຍໝໍ ທີ່ຖືກປາກິສຖານຈັບ
ລັດຖະມົນຕີກະຊວງປ້ອງກັນປະເທດສະຫະລັດທ່ານ Leon Panetta ກ່າວວ່າ ທ່ານມີ ຄວາມວິຕົກກັງວົນ ກ່ຽວກັບນາຍໝໍປາກິສຖານຄົນນຶ່ງ ທີ່ໄດ້ຊ່ອຍສະຫະລັດຊອກຫານາຍ ໂອຊາມາ ບິນລາເດັນ ຜູ້ນຳກຸ່ມກໍ່ການຮ້າຍອາລກາຍດາ ທ່ານ Panetta ກ່າວຕໍ່ລາຍການ 60 ນາທີຂອງໂທລະພາບ CBS ວ່າ ນາຍໝໍ Shikal Afridi ໄດ້ໃຫ້ຂໍ້ມູນສືບລັບສຳຄັນທີ່ເປັນປະໂຫຍດຫຼາຍ ໃນການບຸກເຂົ້າໄປສັງຫານນາຍບິນ ລາເດັນທີ່ປະສົບຄວາມສຳເລັດ ໂດຍໜ່ວຍກ້າຕາຍ Navy Seal ໃນວັນທີ 2 ພຶດສະພາ ປີກາຍຢູ່ເຮືອນຂອງລາວ ໃນເມືອງ Abbottabad ນັ້ນ ລາຍການສຳພາດທ່ານ Panetta ຈະອອກອາກາດໃນວັນອາທິດມື້ອື່ນນີ້ ປາກິສຖານໄດ້ຈັບນາຍໝໍ Afridi ແລະກ່າວຫາທ່ານວ່າທໍລະຍົດຕໍ່ປະເທດຊາດ ທ່ານໝໍ Afridi ຊຶ່ງໄດ້ເຮັດວຽກໃຫ້ໜ່ວຍສືບລັບສະຫະລັດ ໄດ້ຈັດໂຄງການສັກຢາວັກຊີນຂຶ້ນເພື່ອ ເກັບກຳຂໍ້ມູນ DNA ສຳລັບພິສູດກ່ຽວກັບການມີໜ້າຂອງນາຍບິນລາເດັນຢູ່ທີ່ເຮືອນແຫ່ງດັ່ງ ກ່າວ ທ່ານ Panetta ກ່າວວ່າ ການຈັບກຸມບຸກຄົນ ທີ່ໃຫ້ຄວາມຊ່ອຍເຫຼືອ ໃນການສືບຫາຜູ້ກໍ່ ການຮ້າຍຂອງປາກິສຖານແມ່ນເປັນຄວາມພິດພາດທີ່ຮ້າຍແຮງ ລັດຖະມົນຕີກະຊວງປ້ອງກັນປະເທດສະຫະລັດກ່າວວ່າ ທ່ານເຊື່ອວ່າບາງຄົນທີ່ມີອຳນາດ ໃນປາກິສຖານຮູ້ຈັກວ່ານາຍບິນລາເດັນຫຼົບລີ້ຢູ່ໃສ ທ່ານ Panetta ເວົ້າວ່າ ມີລາຍງານ ສືບລັບແຈ້ງວ່າ ເຮືອບິນເຮຣີຄອບເຕີ້ທະຫານຂອງປາກິສຖານ ໄດ້ບິນຜ່ານເຮືອນນາຍບິນ ລາເດັນ ຊຶ່ງເປັນເຮືອນຫຼັງໃຫຍ່ທີ່ສຸດຢູ່ໃນບໍລິເວນດັ່ງກ່າວແລະອ້ອມດ້ວຍກຳແພງທີ່ສູງ 5 ແມັດເຄິ່ງ ທ່ານ Panetta ຮັບຮູ້ວ່າ ທ່ານບໍ່ມີຫຼັກຖານອັນໜັກແໜ້ນຢືນຢັນວ່າລັດຖະບານປາກິສຖານ ຮູ້ຈັກ ນາຍບິນລາເດັນຢູ່ໃສ ແຕ່ໃນທັດສະນະສ່ວນໂຕຂອງທ່ານແລ້ວມີບາງຄົນ ຢູ່ບ່ອນໃດ ບ່ອນນຶ່ງ ບາງທີອາດຮູ້ເລື່ອງດັ່ງກ່າວນີ້